Talibanar segjast hafa náð undir sig Panjshir dalnum, síðasta vígi uppreisnarmanna í Afganistan. Reynist þær fréttir réttar hafa þeir náð völdum í öllum 35 héruðum landsins.
Undanfarna daga hafa staðið yfir mikil átök um yfirráðin í Pansjir-dalnum. Þar hafa uppreisnarmenn og hluti af stjórnarher Afganistans varist árásásum Talibana. Það tók Talibana skamman tíma að ná völdum í flestum héruðum nema í Pansjir-dalnum. Það hérað á sér langa sögu andspyrnu, Pansjir-menn stóðu af sér áhlaup Sovétmanna í lok árs 1979 og Talibana í borgarastríðinu á níunda áratug síðustu aldar.
Eftir tveggja vikna úthald virðist baráttuþrek uppreisnarmanna á þrotum. Mannfall í þeirra röðum er sagt mikið.
Zabihullah Mujahid talsmaður Talibana sagði á Twitter að síðasta hreiður óvinarins hafi verið eyðilagt. Hann fullyrðir að enginn af uppreisnarmönnum bíði refsingar. "Við erum allir bræður og ætlum að vinna fyrir land og þjóð að einu markmiði", segir talsmaður Talibana. Myndir frá Bazarak höfuðborg Pansjshir-dals sýna hvíta fána Talibana á opinberum byggingum í Bazarak, höfuðborg héraðsins.
Á hljóðupptöku sem dreift hefur verið á samfélagsmiðlum hvetur Ahmad Massoud leiðtogi uppreisnarmanna, Afgana til að rísa upp gegn Talibönum; "Hvar sem þú ert, innan eða utan Panjshir, kalla ég eftir því að þið rísið upp fyrir virðingu, frelsi og velmegun lands okkar". Massoud segir að Talibanar hafi hunsað óskir trúarleiðtoga að leggja niður vopn.
Á 19 mínútna hljóðupptöku segir Massoud að fólk úr fjölskyldu hans hafi fallið í hörðum bardaga í gær. Hann beinir skeytum sínum að alþjóðasamfélaginu og kennir vesturveldunum um að hafa komið Talibönum til valda.
Talibanar segjast hafa náð undir sig síðasta vígi uppreisnarmanna í Afganistan. Leiðtogi uppreisnarmanna neitar því og hvetur íbúa landsins til andófs gegn stjórn Talibana.